Kære Folketingsmedlem

Først og fremmest et stort tillykke med mandatet og en oprigtig og stor tak fordi du tager opgaven på dig. Om du er nyvalgt eller genvalgt, så står du nu med noget af det dyrebareste man kan få: et demokratisk tildelt mandat, givet i tillid til, at du vil forvalte det ansvarligt.

Vi er ikke i tvivl om, at dine ambitioner er tårnhøje – både når det kommer til at få politik igennem, men også når det kommer til at indfri de forventninger, de mange stemmer kommer med. Og netop tilliden til de danske politikere er under pres, må vi konstatere, når vi læser diverse undersøgelser og observerer tendenser i vælgernes adfærd. Vi tillader os at sende dig et lille katalog af handlinger, vi mener kunne styrke tilliden til politikere. Vi håber, du vil tage imod i den ånd, de er skrevet: med håbet om at styrke tilliden og fremtidssikre vores stærke, danske demokrati.

1. **Husk at registrere dig i registeret for folketingsmedlemmernes hverv og økonomiske interesser**

Det er vigtigt for os som borgere at vide, hvilke hverv og økonomiske interesser du som folkevalgt bringer med dig ind i Folketinget. Ikke fordi der er noget galt i at have økonomiske interesser eller besidde hverv udover det at være medlem af Folketinget, men det er væsentligt for os at vide, hvor dine personlige økonomiske interesser er. Når der er gennemsigtighed, er der mulighed for, at vi kan tage stilling. Det svarer til en varedeklaration.

Vi tror i øvrigt også, det kan forebygge, at du senere bliver hængt ud for at være ”biased” – for når du har deklareret dine interesser, er der ikke så meget at komme efter.

1. **Overvej om det ikke er nu vi skal imødekomme den vedvarende internationale kritik af vores regler for lobbyisme og partistøtte**

Lad os starte med at slå helt fast: der er intet galt med at du og alle andre politikere mødes med lobbyister. Uanset om de er veletablerede og professionelle, eller små græsrødder. Jo mere I konsulterer forskellige synspunkter, ekspertiser og interessenter – jo bedre politik kan I lave. Det eneste vi som vælgere bare gerne vil vide er, ***hvem*** I mødes med. Det er ikke for at skabe mistillid eller for at så tvivl om jeres holdninger. Tværtimod. Vi ønsker blot gennemsigtighed om, hvem det er, I påvirkes af. Hvis vi så selv ønsker at nuancere inputtet, har vi jo mulighed for at bidrage.

På samme måde forstår vi godt behovet for, at I som partier og kandidater har haft brug for økonomisk støtte i valgkampen. Det er helt forståeligt og ligeledes en naturlig del af demokratiet. Men vi håber, I vil gøre alvor af de mange løfter under dette års valgkamp om at øge gennemsigtigheden og styrke lovgivningen omkring partistøtte.

Problemet er, at når lobbyismen foregår i det skjulte, så sår det tvivl og skaber grundlag for spekulationer og konspirationsteorier. Når vi så ovenikøbet kan konstatere, at det ikke er muligt for almindelige borgere og journalister at få klarhed over, hvem der støtter hvem økonomisk, ja så forstærkes uroen og mistilliden.

Vi siger ikke, at man kan købe sig til en bestemt politisk holdning. Men hvad er sandsynligheden for, at du svarer tilbage på en telefonbesked/mail/sms, hvis det er fra en af donorerne til din valgkamp – hvis du skal prioritere mellem 10. Du har lige som alle os andre kun 24 timer i døgnet.

Vi håber, du kan se logikken i at styrke tilliden til dig og dine 178 kollegaer og jeres mange partikollegaer ved at tage de seriøse og vedvarende anbefalinger fra internationale institutioner (Europarådet og EU-Kommissionen) alvorligt, så vi kan komme på niveau med de lande, vi normalt kan lide at sammenligne os med – også på disse områder.

1. **Hold dig fra dyre gaver og generøse invitationer**

Vi kan kun fraråde dig at tage imod gratis koncertbilletter og andre invitationer med ’alt betalt’ eksempelvis til Folketingets ’Øl-laug’. Hvorfor? Blandt andet fordi det er der ingen medarbejdere i den offentlige sektor, der må tage imod. Derfor mister de også respekten for reglerne, hvis chefer og politikere bryder dem og der gælder dobbelte standarder.

Embedsmænd må ikke modtage gaver, fordi det kan skabe tvivl om, hvorvidt deres opgaver udføres med en privat fordel i sigte. »Jeg lader mig da ikke korrumpere af en koncertbillet, og det er vigtigt at pleje netværket«, tænker du måske. Begge dele er sikkert rigtigt. Men husk, at du højst sandsynligt ikke bliver inviteret, fordi du er godt selskab, men mere fordi du har en magt, de ønsker at yde indflydelse på brugen af. Så hvis ikke du vil betale selv, kan du jo invitere dem til en kop kaffe på dit kontor.

Tak for din opmærksomhed. Hvis et eller flere af ovenstående punkter trænger til uddybning er vi altid åbne for at drøfte det nærmere og kan kontaktes på jolsen@transparency.dk

Mvh  
Jesper Olsen

Formand